A "Masséna" 1892. szeptemberétől a Nantes-i "Ateliers et Chantiers de la Loire" hajógyárban épült. Vízre bocsátására 1895. július 24-én került sor, szolgálatba a Brest-i az északi hajóraj ("escadre du Nord") zászlóshajójaként 1898. júniusában állt. 1903-ban áthelyezték a földközi-tengeri tartalék hajóraj ("Division de réserve") kötelékébe. Reaktiválása után 1908 elején a "Charlemagne", a "Saint Louis", a "Jauréguiberry", a "République", a "Patrie" és a "Gaulois" csatahajók kíséretében földközi-tengeri körúton vett részt. 1912 októberében a "Masséna" ismét aktív szolgálatba lépett, a "Carnot", a "Bouvet" és a "Jauréguiberry", a "Gaulois" és a "Saint Louis" csatahajók társaságában, mint a földközi-tengeri hajóraj ("escadre de la Méditerranée") 3. csatahajórajának része. 1913. júniusában csatlakozott hozzájuk a "Charlemagne" csatahajó is. Novemberben a 3. csatahajórajt feloszlatták, egységeit tartalékba helyezték. 1914 elején Ernest Monis (1846-1929) francia haditengerészeti miniszter úgy döntött, leselejtezi a gyors technikai fejlődés, különösan az "HMS Dreadnought" szolgálatba lépése következtében addigra már reménytelenül elavultnak számító "Masséna" csatahajót. A "Masséna" fegyverzetétől megfosztott hajótestét végül a dardanelláki hadművelet utolsó szakaszában a szövetséges antant csapatok visszavonulásánál hullámtörőként használták fel.